Publication: Magyar Közlöny
Issue: MK-2011-14 (Year: 2011, Number: 14)
Era: contemporary
Section: AB határozat, ABH 1997, 263, 272.; 21/1997. (III. 26.) AB határozat, ABH 1997, 103, 106.]
Paragraph Index: 610

5. Végezetül párhuzamos indokolásom összegzéseként hangsúlyozom: megállapodott jogállami keretek között, versengõ többpárti demokráciákban alkotmányosan nem kifogásolható, ha a törvényalkotó a kormánytisztviselõkkel szemben érvényesülõ speciális követelmények érvényesítése érdekében kiemeli a kormánytisztviselõket a közszféra munkavállalói közül, és rájuk speciális, külön törvényi szabályozást alkot. Önmagában azt sem tekintem alkotmányellenesnek, hogy a törvényalkotó e külön szabályozás részeként az említett speciális követelmények – így különösen a kölcsönös bizalom, a lojalitás, a döntéshozói képesség, a kormányzati szakpolitikai célok elfogadása és érvényesítése – érdekében a kormánypolitika végrehajtásáért felelõs kormánytisztviselõk jogviszonyának a munkáltató általi felmentéssel történõ egyoldalú megszüntetését megkönnyíti, oldja a korábbi jogi szabályozás kötöttségeit. Az említett szabályozás kialakítása során ugyanakkor a törvényalkotó számára megkerülhetetlen korlátot jelentenek a jogbiztonságból fakadó alkotmányos követelmények, valamint az Alkotmányban szabályozott alapjogok érvényesülése. Ezek sérelme esetén – amint a vizsgált esetben is – az Alkotmánybíróságnak meg kell állapítania az alkotmányellenességet, és meg kell semmisítenie az alkotmányellenes törvényi rendelkezéseket. Budapest, 2011. február 15. Dr. Bihari Mihály s. k., alkotmánybíró Dr. Paczolay Péter alkotmánybíró párhuzamos indokolása Egyetértek azzal a többségi határozatban kifejtett állásponttal, hogy a kormánytisztviselõ felmentése döntéstartalmú közigazgatási aktusnak minõsül. Egyetértek azzal is, hogy a jogállamiságból eredõ követelmény a közigazgatás jog alá rendelése, amibõl az következik, hogy a közigazgatásnak minden döntését a rá vonatkozó jogi keretek között, igazolható módon kell meghoznia, szabad mérlegelésen alapuló döntésre csak kivételesen lehet jogosítva. Véleményem szerint ezért szükségtelen volt a támadott szabályt más alkotmányossági összefüggés alapján is vizsgálni. Nem értek egyet azzal, hogy a kormánytisztviselõ indokolási kötelezettség nélkül való felmentésére lehetõséget adó szabály az Alkotmány 70/B. §-át, 54. § (1) bekezdését és 57. § (1) bekezdését is sérti.

Source: https://magyarkozlony.hu/hivatalos-lapok/8f65c53c3f4493a061b95b7d0b858c0d5b5ad7b5/dokumentumok/944b7ce16c10df93e3a6ade46bf0a37c30262bd8/letoltes